# ANOTĀCIJA

1-316 sērijas tipveida projekti izstrādāti un to būvniecība uzsākta 1950. gadu otrajā pusē, 1-318 sērijas tipveida projekti izstrādāti un to būvniecības uzsākta 1960. gadu vidū. Rīgā 10,7% ir 1-316 sērijas ēkas un 5,9% - 1-318 sērijas ēkas, Latvijas pilsētās (izņemot Rīgā) 23,1% ir 1-316 sērijas ēkas un 6,3% - 1-318 sērijas ēkas, un Latvijas pagastos 14,9% ir 1-316 sērijas ēkas un 2,3% - 1-318 sērijas ēkas.[[1]](#footnote-1)

Saskaņā ar 1-316 sērijas tipveida projekta 1-316-1 vispārīgo datu lapu šie tipveida projekti ir izstrādāti būvniecībai Latvijas PSR. Arhīvu materiālos ir konstatēti četrdesmit septiņi 1-316 sērijas tipveida projekti, no tiem 22 tipveida projekti ar balkoniem. 1-316 sērijas tipveida projekti ar balkoniem ir ēkām ar 3 – 5 stāviem un 2 – 4 sekcijām. Saskaņā ar 1-318 sērijas tipveida projektu informatīvo lapu šīs sērijas ēkas tika projektētas, kā piecstāvu dzīvojamās ēkas ar ekonomiskiem ģimeņu dzīvokļiem. 1-318 sērijas informatīvajā lapā ir uzrādīti 9 tipveida projekti, no kuriem 5 atšķiras ar sekciju skaitu un dzīvokļu izvietojumu sekcijās, bet 2 ir atvasināti četrstāvu ēku tipveida projekti un 2 ir ar iebūvētiem veikaliem pirmajā stāvā. Visiem 1-318 sērijas ēku tipveida projektiem ir paredzēti balkoni. Sērija bija paredzēta Latvijas PSR pilsētu un pilsētas tipa apdzīvoto vietu būvniecībai. Māju konstrukcijas ir saliekamas no rūpnieciskiem izstrādājumiem. Daži rūpnieciskie izstrādājumi, pamatojoties uz 1-318 sērijas projektu specifiku, ir izstrādāti individuāli un iekļauti rūpniecisko izstrādājumu un standarta detaļu papildu albumā.

Ministru kabineta 2010. gada 28. septembra noteikumu Nr. 907 "Noteikumi par dzīvojamās mājas apsekošanu, tehnisko apkopi un kārtējo remontu" 1. pielikums nosaka, ka 1-316 un 1-318 sērijas dzīvojamo māju vidējais kalpošanas ilgums – 70 gadi. Pirmajām Latvijā būvētajām 1-316 sērijas dzīvojamām ēkām drīzumā tiks sasniegts normatīvais vidējais kalpošanas ilgums.

 Izpētes gaitā apzināti 37 namu apsaimniekotāji visā Latvijā (vairāk nekā 20 pilsētās), arhīvu materiāli un tīmeklī publiski pieejamā dokumentācija par 1-316 un 1-318 sērijas ēkām. 1-316 un 1-318 sērijas daudzdzīvokļu dzīvojamās ēkas ir būvētas visā Latvijas teritorijā. Līguma ietvaros daudzdzīvokļu dzīvojamo ēku izpēte veikta dažādu tipveidu ēkām, kas savā starpā atšķiras ar konstruktīvajiem risinājumiem). Kopumā izpēte veikta 20 (10 1‑316 sērijas un 10 1-318 sērijas) ēkām ar balkoniem, no kurām 14 ir ar bēniņu stāvu (8 1‑316 sērijas un 6 1‑318 sērijas), bet 6 ar savietoto jumtu (3 1‑316 sērijas un 3 1-318 sērijas). Izpēte tika veikta 11 ēkām Rīgā, 5 ēkām Jelgavā, 2 – Ventspilī- un 2 - Rēzeknē. Pētītās ēkas ir nodotas ekspluatācijā laika posmā no 1963. līdz 1973. gadam.

Līguma Darba izpildei Tehniskajā specifikācijā norādītā Mērķa sasniegšanai Izpildītājs ir meklējis un atradis informāciju Latvijas valsts pilsētu celtniecības projektēšanas institūta “Latgiprogorstroj” jeb “Pilsētprojekts” un Latvijas Valsts arhīvā, no namu apsaimniekotājiem saņēmis un iepazinies ar 65 iepriekš sagatavotiem tehniskās apsekošanas atzinumiem par 1‑316 sērijas un 1-318 sērijas ēkām un to balkoniem, no kuriem nevienā no 34 tehniskās apsekošanas atzinumiem par ēkām ar bēniņiem nebija pieminētas izpētē konstatētās tipiskās problēmas ar jumta nesošo konstrukciju balstošajiem mūra stabiem un sienām. Izpētes veicējs ir detalizēti apsekojis ēku pagrabus, bēniņus, kāpņu telpas, fasādes, veicis ēku vertikalitātes uzmērījumus. Tika nodrošināta piekļuve dzīvokļiem ēkās dažādos stāvos un novietojuma vietās (ēku vidusdaļā, stūros, pirmajos stāvos, pēdējos stāvos), kur tika apsekotas nesošās konstrukcijas un balkoni tiešā tuvumā. Dzīvokļos tika identificētas vietas, kur veiktas ēkas plānojuma izmaiņas, parasti apvienojot atsevišķas telpas. Veikti būvkonstrukciju uzmērījumi un negraujošās pārbaudes. Izstrādāti secinājumi par obligāti veicamajiem darbiem un ieteicamajiem darbiem.

Ņemot vērā, ka Latvijā ir arī atjaunotas 1-316 un 1-318 sērijas ēkas, tad, lai gūtu priekšstatu par atjaunošanā pielietoto risinājumu ilgmūžību balkoniem, tika veikta fasāžu un balkonu vizuāla apskate 14 atjaunotām ēkām.

Būtiskākie secinājumi par izpētīto ēku tehnisko stāvokli un to ietekmējošajiem faktoriem: ēku nesošās konstrukcijas kopumā atbilst mehāniskās stiprības un stabilitātes prasībām, tām galvenokārt ir konstatēti tādi bojājumi, kas neietekmē būves drošumu, bet atsevišķu ēku ar bēniņiem jumta konstrukciju balstošajiem mūra stabiem un sienām ir konstatētas pazīmes, kas var ietekmēt būves drošumu turpmāk; nesošo konstrukciju tehnisko stāvokli galvenokārt ietekmē jumta seguma un lietusūdens novadīšanas sistēmas tehniskais stāvoklis un risinājumi, kā arī katram objektam individuāli bojājumi vai inženiertīklu avārijas; balkonu tehniskais stāvoklis ir dažāds - no bojājumiem, kas neietekmē būves drošumu, līdz pirmsavārijas stāvoklim.

Atjaunoto ēku balkonu tehniskais stāvoklis ir atkarīgs gan no remonta laika, gan pielietotajiem risinājumiem, gan debespusēm, pret kuru atrodas balkoni.

Veicot 1‑316  un 1-318 sērijas ēku bēniņu profilaktisko vai tehnisko apsekošanu būtiski jāpievērš uzmanība jumta nesošo konstrukciju balstošajiem mūra stabiem un sienām, kā arī ēku balkoniem.

Būtiskākie priekšlikumi ēku tehniskā stāvokļa uzlabošanai, attiecībā uz konstrukciju trūkumu novēršanu un to izmaksām, nodrošinot atbilstošu ēku turpmāku ekspluatāciju: 1‑316  un 1-318 sērijas ēku ar bēniņiem jumta konstrukciju balstošo bojāto mūra stabu un sienu pastiprināšana; nolietotā *Onduline* jumta seguma nomaiņa; lietus ūdens novadīšanas risinājumu remonts un uzlabošana; balkonu remonts, pastiprināšana, nomaiņa vai demontāža.

 Izstrādāti tipveida risinājumi, kas paredz jumta nesošo konstrukciju balstošo mūra stabu un sienu pastiprināšanu. Risinājumu provizoriskās tiešās izmaksas bez būvniecības ieceres dokumentācijas izstrādes vienai pastiprināšanas vietai atkarībā no novietojuma ēkā paredzamas no 846.79 līdz 1751.47 *euro*bez PVN. Ņemot vērā, ka pastāv iespēja, ka vienai ēkai var būt nepieciešamība veikt vairāku jumta nesošo konstrukciju balstošo mūra stabu un sienu pastiprināšanu, tad, precīzas izmaksas konkrētajam objektam ir jārēķina individuāli.

1. Valsts aģentūra “Mājokļu aģentūra” Pārskats “Mājokļa kvalitāte Latvijā” 2004. gads <https://petijumi.mk.gov.lv/sites/default/files/file/2003_Parskats_Majoklu_kvalitate_Latvija.pdf> [↑](#footnote-ref-1)